九月十七日夜度蔡道嶺宿彌勒院
作者：洪邁
朝代：宋

paragraphs: 月出度松嶺，露香霏羽衣。
肅肅夜氣清，蒼蒼烟徑微。
川光浴秋容，蘿影挂夕輝。
冰輪碾空闊，飛轍無因依。
擬掬星渚波，恐觸天孫機。
偓佺何時見，沆瀣聊獨揮。
未應青霞志，即與素願違。
稍休塵外蹤，想此巖下扉。
清吟寫萬籟，妙想絕百非。
不須河漢言，盡解紛華圍。
飛仙亦戲劇，玄學乃庶幾。
鰲山切丹極，歲晚行將歸。